Bażi militari Russa fuq il-gżira ta' Alexandra Land fl-Artiku Filwaqt li bħalissa l-Kummissjoni qed taħdem fuq aġġornament tal-politika tal-UE dwar l-Artiku, il-Membri tal-PE jinsabu mħassba dwar theddid emerġenti għall-istabbiltà fiż-żona. Minn mindu spiċċat il-Gwerra l-Bierda, l-Artiku kien żona ta' paċi u ta' kooperazzjoni internazzjonali. Iżda, f'dawn l-aħħar snin, is-sitwazzjoni nbidlet. Ir-reġjun ra żieda fil-preżenza militari Russa, filwaqt li ċ-Ċina qed taspira li tintegra r-rotta tal-baħar tat-Tramuntana tal-Artiku fl-Inizjattiva "Belt and Road" tagħha ("Rotta tal-Ħarir" polari). Il-Kummissjoni Ewropea qed teżamina mill-ġdid ir-rwol tal-UE fl-Artiku qabel ikun hemm politika integrata tal-UE sa tmiem l-2021. Il-Parlament ressaq il-proposti tiegħu stess fis-7 ta' Ottubru. L-Artiku jospita nofs miljun ċittadin tal-UE mill-Finlandja, mill-Iżvezja u mid-Danimarka (permezz ta' Greenland). "Hemm bżonn urġenti ta' bidla fil-perċezzjoni tal-Artiku peress li sitwazzjoni internazzjonali dejjem aktar mimlija tensjoni qed iġġegħilna nirrevedu l-politika tagħna dwar l-Artiku," qalet Anna Fotyga (ECR, il-Polonja), rapporteur u awtur tar-rapport tal-Parlament. Hija sostniet illi l-Artiku mhux se jibqa' reġjun remot jew inaċċessibbli, iżda fil-fatt se jkollu rwol kritiku fil-futur tal-Ewropa. Aggressjoni tal-Artiku "L-istrateġija tal-UE dwar l-Artiku trid tirrifletti r-realtajiet ta' sigurtà ġodda fir-reġjun, it-tensjonijiet ġeopolitiċi li qed jiżdiedu u atturi ġodda bħaċ-Ċina," saħqet Fotyga. "Moska tħares lejn l-Artiku minn perspettiva fit-tul, filwaqt li tistinka biex timponi serje ta' fatti legali, ekonomiċi u militari. B'dan il-mod, qed tintroduċi tensjonijiet globali f'reġjun li aħna nixtiequ nippreservaw bħala żona ta' kooperazzjoni paċifika u produttiva." Ir-rapport iħeġġeġ lir-Russja tirrispetta bis-sħiħ il-liġi internazzjonali u tagħti kas il-konsegwenzi tal-azzjonijiet tagħha. Isostni wkoll li l-kooperazzjoni potenzjali tal-UE mar-Russja fl-Artiku ma tridx tipperikola l-għanijiet tas-sanzjonijiet kontra l-azzjoni Russa f'reġjuni oħra. Liċenzja għat-tħaffir Ir-rwol dejjem jikber tal-Artiku fil-kummerċ, fin-navigazzjoni, fl-ambjent u fil-klima, kwistjonijiet relatati mal-komunitajiet lokali, b'mod partikolari l-popli indiġeni, irid jitqies ukoll, qalet Fotyga. Hemm interess dejjem jikber fl-Artiku u fir-riżorsi minerali tiegħu mil-lat ta' materjali tal-art rari, li huma kruċjali fl-iżvilupp ta' teknoloġiji ġodda – kemm ekoloġiċi kif ukoll militari. "L-Ewropa jeħtiġilha tnaqqas id-dipendenza tagħha miċ-Ċina għal dawn il-minerali u l-Artiku għandu jkollu rwol ċentrali fl-Alleanza Ewropea dwar il-Materja Prima," sostniet il-Membru Pollakka tal-PE. Il-Membri tal-PE jinsabu mħassba li r-Russja u ċ-Ċina se jisfruttaw ir-reġjun mingħajr valutazzjoni tal-impatt ambjentali xierqa. L-investimenti taċ-Ċina fi proġetti infrastrutturali strateġiċi u l-isforzi tagħha biex tikseb drittijiet ta' estrazzjoni huma ta' tħassib peress li jfakkru fil-mod kif il-pajjiż jopera f'partijiet oħra tad-dinja. Għalhekk, il-Membri tal-PE jħeġġu lill-Istati tal-Artiku jgħarblu l-investimenti barranin bir-reqqa. Peress li ċ-Ċina qed tiżviluppa programmi ta' bastimenti li jkissru s-silġ, ir-rapport jissuġġerixxi li l-Istati Membri tal-UE u l-pajjiżi sħab jibnu bastimenti li jkissru s-silġ taħt bandiera tal-UE. Fotyga, li f'Settembru ħadet sehem f'delegazzjoni tal-Parlament għad-Danimarka, l-Iżlanda u Greenland, qalet li l-Parlament irid li l-UE jkollha viżibbiltà akbar fir-reġjun u koordinazzjoni aktar b'saħħitha, kif ukoll kooperazzjoni ma' sħab impenjati li jirrispettaw il-liġi internazzjonali, jiżviluppaw kooperazzjoni paċifika u jiggarantixxu l-libertà tan-navigazzjoni. Aktar informazzjoni Il-politika tal-UE dwar l-Artiku (EN): L-Artiku: il-Membri tal-PE jappellaw għall-paċi u għal inqas tensjoni fir-reġjun (EN): Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF